
8-hidroxi-kinolinok és félszendvics fémkomplexeik oldatkémiai jellemzése

Kulcsszavak: 8-hidroxi-kinolin;félszendvics;oldatspeciáció;albumin;MDR
A kemoterápiás kezelések során fellépő mellékhatások és rezisztencia még mindig komoly
problémát jelentenek. Ebből kifolyólag a gyógyszerfejlesztés során nagy hangsúlyt fektetnek
olyan vegyületek fejlesztésére, amelyek szelektívebbek, rezisztens sejteken is hatásosak és
jobb farmakokinetikai tulajdonságokkal bírnak a fent említett két probléma kiküszöbölésére.
A diákköri munkám során vizsgált két 8-hidroxi-kinolin Mannich-bázis származék és ezek
félszendvics ruténium- és ródiumkomplexei hatékonynak bizonyultak humán rákos
sejtvonalakon. Ezenfelül jelentős citotoxicitást mutattak multidrog rezisztens (MDR)
sejtvonalon is. A vegyületek farmakokinetikai tulajdonságainak feltérképezése érdekében
elengedhetetlen azok oldatkémiai jellemzése, továbbá szállítófehérjékkel való
kölcsönhatásuknak vizsgálata is ezt a célt szolgálja. Mind a ligandumokat, mind a félszendvics
komplexeket jellemeztem oldatkémiai szempontból. Proton disszociációs állandókat
határoztam meg a ligandum és a komplexek deprotonálódási folyamataira, továbbá vizsgáltam
a komplexek stabilitását és klorid/víz cserefolyamatát. Ehhez UV-látható spektrofotometriás
és 1H NMR spektroszkópiás technikákat alkalmaztam. A lipofilitás vizsgálatához
hagyományos n-oktanol/víz megoszlásos módszert használtam. A komplexek humán szérum
albuminhoz (HSA) való kötődését spektrofluorimetriás módszerrel jellemeztem.
A proton disszociációs állandók alapján a ligandumok semleges, illetve részben pozitívan
töltött formában vannak jelen fiziológiás pH-n. A félszendvics kationokkal kivétel nélkül nagy
stabilitású komplexeket képeznek. Míg a ligandumok erősen lipofil tulajdonságúak, addig a
komplexek már nagyobb vízoldhatósággal jellemezhetőek, amelyet befolyásol a közeg
kloridion koncentrációja. Spektrofluorimetriás mérések alapján a komplexek nagy affinitást
mutattak a HSA mindkét kötőzsebe iránt.



